** TENA VELKI**, sveučilišna profesorica i prodekanica za znanost na Fakultetu za odgojne i obrazovne znanosti u Osijeku

**Motivacija i upornost kao ključ uspjeha**

*I danas kad sam u nedoumici, kontaktiram svoje sveučilišne profesore i mentore za savjet.*

Dr. sc. Tena Velki radi kao izvanredna profesorica iz područja razvojne psihologije na Fakultetu za odgojne i obrazovne znanosti u Osijeku te trenutno obavlja i funkciju prodekanice za znanost. Vanjska je suradnica na Fakultetu elektrotehnike, računarstva i informacijskih tehnologija i Filozofskom fakultetu u Osijeku. Aktivni je član HPD-a (Hrvatsko psihološko društvo), član HPK-a (Hrvatske psihološke komore), dopredsjednica DPO-a (Društvo psihologa Osijek), član HUBIKOT-a (Hrvatsko udruženje za bihevioralno-kognitivne terapije), član EFPA-e (Europske federacije psiholoških udruga), te jedan od osnivača udruge PSIHOS (Klub studenata psihologije Filozofskog fakulteta u Osijeku). Njezini istraživački interesi usmjereni su na područje razvojne psihologije, ponajviše na problematiku rada s djecom s teškoćama u razvoju. Nositeljica je i voditeljica *Programa osposobljavanja pomoćnika za djecu s teškoćama u razvoju i osobe s invaliditetom* te *Poslijediplomskog specijalističkog studija Inkluzivnog odgoja i obrazovanja*. Područjem informacijske sigurnosti i rizičnog ponašanja računalnih korisnika aktivno se bavi zadnjih pet godina. Najznačajniji je doprinos izrada mjernog instrumenata Upitnika znanja i rizičnog ponašanja računalnih korisnika (Velki i Šolić, 2014), jednog od prvih u svijetu koji ispituje ovu problematiku.

Rođena je 8. srpnja 1984., u Osijeku, gdje je završila III. Gimnaziju (matematičko-prirodoslovnu). Već se tijekom srednje škole isticala kao izvrsna učenica, sudjelovala je na brojnim natjecanjima te primala županijsku stipendiju za izvrstan uspjeh. 2003. godine upisuje studij psihologije u Osijeku, a akademske 2005./2006. je primila Dekanovu nagrade za izniman uspjeh tijekom studija. Osim toga tijekom studija primila je i Volonterske nagradu grada Osijeka za rad na projektu „Čujmo njihov KRIK!“ (2007., za program edukacije nastavnika i profesora za rad sa psihički oboljelim učenicima), a pri završetku studija i Top stipendiju (kao jedan od trideset najboljih studenata u državi). Diplomirala je 2008. godine prva u generaciji s izvrsnim uspjehom na temu *Teorija samoodređenja i akademski uspjeh* te je 2009. postala dobitnica Bujasove zlatne psihologijske značke (za osobito vrijedan psihologijski diplomski rad). Ono što drži posebno vrijednim u svojim studentskim danima je odnos što je cijela generacija razvila sa svojim profesorima. Kako su bili prva generacija studenata psihologije u Osijeku, nastavu su morali prilagođavati profesorima koji su putovali. Tako su ponekad do kasnih večernjih sati vikendima proučavali određenu problematiku, ili u neformalnim druženjima raspravljali o mnogobrojnim životnim nedoumicama. Upravo taj bliski prijateljski odnos s profesorima i mentorima usmjerio ih je u daljnjoj karijeri i bio im velika podrška i motivacija tijekom studija. I danas kad je u nedoumici, kontaktira svoje sveučilišne profesore i mentore za savjet. Njezin izvrstan rad nastavio se i tijekom doktorskog studija te je 2011. dobitnica stipendije Zaklade Adris (za izvrsnost tijekom poslijediplomskog doktorskog studija). Doktorirala je 2012. godine na Filozofskom fakultetu u Zagrebu na temu *Provjera ekološkoga modela dječjega nasilničkoga ponašanja prema vršnjacima*. Svoj značajan znanstveni rad i njegovu primjenu nastavlja na Fakultetu za odgojne i obrazovne znanosti koji joj 2015. dodjeljuje priznanje za uspješan rad i izniman doprinos djelovanju i ugledu Fakulteta za odgojne i obrazovne znanosti u Osijeku. Dobitnica je i stipendije UNESCO-a Poljska (2016.) za osobit doprinos u radu na osiguranju prava djece s teškoćama u razvoju u redovne odgojno-obrazovne sustave. Za osobito vrijedan doprinos „Tjednu psihologije u Hrvatskoj“, odnosno promicanju struke, Hrvatsko psihološko društvo dodijelilo joj je priznanje 2017. godine. Za osobito vrijedan doprinos razvitku i promicanju hrvatske psihologije, a osobito zbog višegodišnjeg rada na promicanju inkluzije, 2018. godine Hrvatsko psihološko društvo dodijelilo joj je Društveno priznanje „Marulić: Fiat Psychologia“.

Vodila je mnogobrojne znanstveno-istraživačke projekte kao što su *Konstrukcija interakcijskoga modela ADHD-a: identifikacija čimbenika prilagodbe na školsko okruženje učenika osnovnoškolske dobi suspektnih na ADHD* (Sveučilište J. J. Strossmayera u Osijeku), *Kauzalna indukcija u kontekstu makroparadigme razvojne psihopatologije i teškoća u razvoju*: *identifikacija prenatalnih čimbenika nepovoljnih razvojnih ishoda i razvojni profili djece predškolske dobi* (Fakultet za odgojne i obrazovne znanosti u suradnji s KB “Sveti Duh” Zagreb i Hrvatskim Katoličkim Sveučilištem Zagreb, studij sestrinstva), *Centar za sigurniji Internet* (partneri Centru za nestalu i zlostavljanu djecu – CNZD), *116000 Hotline for Missing Children Croatia* (partneri Centru za nestalu i zlostavljanu djecu – CNZD), *Implementacija inkluzije u srednje škole* (u suradnji s Ekonomskom i upravnom školom Osijek, uz podršku Osječko-baranjske županije) te brojne druge.

Objavila je više od 40 znanstvenih radova kao i nekoliko knjiga: *Priručnik za pomoćnike u nastavi za djecu s teškoćama u razvoju* (Velki, T. i Romstein, K., 2015), *Priručnik za rad s hiperaktivnom djecom u školi* (Velki, T., 2012, 2018), *International scientific monograph: Children's rights in educational settings* (Velki, T., Ilieva-Trichkova, P., i Topolska, E., 2018) te sveučilišne udžbenike *Priručnik za rad s učenicima s teškoćama u razvoju* *u srednjim školama* (Velki, T. i Romstein, K., 2018) i *Priručnik za informacijsku sigurnost i zaštitu privatnosti* (Velki, T. i Šolić, K., 2018). Aktivno je sudjelovala na više od 60 znanstveno-stručnih konferencija te je više puta bila i pozvani predavač. Vodila je UNESCO-vu ljetnu školu koja se bavila pitanjima prava djece u sklopu školskoga sustava.

U slobodno vrijeme volontira radeći s djecom s razvojnim teškoćama te se rekreativno bavi plesom i plivanjem.

Mlađim kolegama želi poručiti kako je za ono što se voli i želi u životu uvijek moguće pronaći vrijeme, a upravo je motivacija i upornost ključ njezina uspjeha.